SABUY ดีดแรง 5% รับแผนทุ่มพันล้าน ซื้อหุ้นคืน 5%
SABUY ดีดแรง 5% ราคาแคะ 10 บาท ขานรับบอร์ดไฟเขียวแผนทุ่ม 1,090 ล้านบาท ซื้อหุ้นคืน 5% เริ่ม 8 พ.ค.-14 ก.ค.66
SABUY ดีดแรง 5% ขานรับบอร์ดไฟเขียวแผนทุ่ม 1,090 ล้านบาท ซื้อหุ้นคืน 5% เริ่ม 8 พ.ค.-14 ก.ค.66
2 พ.ค. 2566

ผู้สื่อข่าวรายงานว่า วันนี้ (2 พ.ค.66) ราคาหุ้นบริษัท สบาย เทคโนโลยี จำกัด (มหาชน) หรือ SABUY ล่าสุด ณ เวลา 15:07 น. อยู่ที่ระดับ 10 บาท บวก 0.50 บาท หรือ 5.26% สูงสุดที่ระดับ 10.10 บาท ต่ำสุดที่ระดับ 9.20 บาท ด้วยมูลค่าซื้อขาย 178.59 ล้านบาท

ทั้งนี้ ราคาหุ้น SABUY ปรับตัวขึ้น หลังประกาศโครงการซื้อหุ้นคืน 5% ในวงเงินไม่เกิน 1,090 ล้านบาท
โดยที่ประชุมคณะกรรมการบริษัท SABUY วันที่ 2 พฤษภาคม 2566 ได้มีมติอนุมัติโครงการซื้อหุ้น (Treasury Stock) เพื่อบริหารทางการเงิน ภายในวงเงินไม่เกิน 1,090,000,000 บาท จำนวนหุ้นที่จะซื้อคืนไม่เกิน 87,200,000 หุ้น มูลค่าที่ตราไว้หุ้นละ 1 บาท หรือคิดเป็นจำนวนไม่เกินร้อยละ 5 ของหุ้นที่จำหน่ายได้แล้วทั้งหมด และกำหนดระยะเวลาการซื้อหุ้นคืนเริ่มตั้งแต่วันที่ 8 พฤษภาคม 2566 ถึง 14 กรกฎาคม 2566
ทั้งนี้เพื่อเพิ่มอัตราผลตอบแทนให้แก่ส่วนของผู้ถือหุ้น (ROE) อัตรากำไรสุทธิ (EPS) และเพิ่มมูลค่าทางบัญชีต่อหุ้น (Book Value Per Share) รวมถึงสร้างความเชื่อมั่นให้กับผู้ถือหุ้น เพื่อเป็นการบริหารสถานะการเงินโดยรวมของบริษัทให้เกิดประโยชน์
นอกจากนั้นภายหลังซื้อหุ้นคืน ผู้ถือหุ้นจะได้รับเงินปันผลเพิ่มขึ้น เนื่องจากหุ้นที่บริษัทซื้อคืนกลับไปจะไม่มีสิทธิได้รับเงินปันผล รวมถึงอัตราผลตอบแทนต่อส่วนของผู้ถือหุ้น (Return on Equity) และอัตรากำไรสุทธิต่อหุ้น (Earnings per Share) จะสูงขึ้น เนื่องจากจำนวนผู้ถือหุ้นลดลงจึงทำให้ผลประโยชน์ที่ผู้ถือหุ้นแต่ละรายจะได้รับเพิ่มขึ้น
ส่วนบริษัทฯ จะมีสินทรัพย์สภาพคล่อง และมูลค่าทางบัญชีของส่วนของผู้ถือหุ้นลดลง และหากบริษัทฯ ดำเนินการซื้อหุ้นคืนได้ครบตามวงเงินที่ได้ระบุได้ทั้งหมด เมื่อสิ้นสุดโครงการการซื้อหุ้นคืน บริษัทฯ จะมีสินทรัพย์สภาพคล่อง และมูลค่าทางบัญชีของส่วนของผู้ถือหุ้นลดลงเป็นจำนวนเท่ากับวงเงินดังกล่าว